Internasionale Museumdag gevier met skynoorlogBy Fort Schanskop het skote geklap op 18 Mei met die afskop van die “Boer of Brit, wie is die beste skut?”-laserskietoorlog. (Foto verskaf) Ter viering van Internasionale Museumdag het die Voortrekkermonument vanjaar seker gemaak dié dag is gister (Woensdag) behoorlik gedenk. By Fort Schanskop het skote vir die eerste keer in ŉ lang tyd geklap op 18 Mei met die afskop van die “Boer of Brit, wie is die beste skut?”-laserskietoorlog. Twee spanne kon kragte meet in “die skynoorlog van die eeu”. Die jeug maak van museums gebruik om meer te wete te kom oor hul verlede en só word trots vir taal, volk en kultuur aangewakker. Annemé Venter (11) was baie trots om ook gister geskiedenis te kon maak deur aan die heel eerste skynoorlog by die fort deel te neem. “Dit is die moeite werd en ons het dit baie geniet,” vertel sy. Die laserskietoorlog is egter slegs die kersie op die koek. Verskeie karakters in die geskiedenis was te siene op die monument se terrein, onder andere Paul Kruger, Jopie Fourie en Emily Hobhouse. Armand Venter het spesiaal ’n dag verlof geneem by die werk om sy dogter, Ash-Lynn Venter (4), monument toe te bring. Hy was as Jopie Fourie aangetrek en Ash-Lynn as Emily Hobhouse. Armand Venter en Ash-Lynn Venter. (Foto verskaf) “Ek was nog altyd ’n rebel en is mal oor Jopie Fourie se storie. Ek moes net vandag my dogtertjie bring. Dit is wonderlik om te sien hoe die monument die geskiedenis weer lewend maak. “My vriende het nooit baie van geskiedenis gehou nie, maar ek was mal daaroor en ek glo dis belangrik dat my dogtertjie van ’n jong ouderdom af van ons geskiedenis leer en dit ook beleef,” sê Venter. Op hierdie geskiedkundige Internasionale Museumdag was dit lekker om die monument ook met vele internasionale besoekers te kon deel. In die parkeerterrein was busse met besoekers van die Verenigde Koninkryk, Finland, Nederland, die VSA en Australië op een slag te siene. Maar dit is nie al nie! Rietvlei Akademie in Lyttelton het met ’n groep van 49 leerlinge die dag by die monument deurgebring en onder meer ook die Pioniersentrum besoek en boeresport gehou. Met soveel besienswaardighede by die monument is een dag amper nie genoeg om by alles uit te kom nie en kan ŉ mens maar elke dag Internasionale Museumdag vier. Rietvlei Akademie in Lyttelton het met ’n groep van 49 leerlinge die dag by die monument deurgebring. (Foto verskaf) Die Afrikaanse Taalmuseum en -monument (ATM) bied ŉ boeiende gratis program op Saterdag 21 Mei in die Paarl se middedorp aan. Mense kan uitsien na begeleide toere, unieke rieldansuitvoerings en ŉ mark. Kindervermaak beloof ŉ dag van pret maar ook ŉ kans om meer oor die omvattende geskiedenis van Afrikaans en die historiese Taalmuseum te wete kom. Vir meer inligting oor al die ander opwindende geleenthede, konserte en kursusse by die Taalmonument, skakel 021 872 3441/863 0543, besoek www.taalmonument.co.za of volg hulle op Facebook. (Argieffoto: www.atkv.org.za) Talle museums in die omgewing van die Jakarandastad het aangedui dat hulle tot Sondag 22 Mei besoekers gratis toegang bied om Internasionale Museumdag saam met die gemeenskap te vier: